


ANEXA la H.C.L. nr._____/__________ 

NORME PRIVIND EXECUȚIA LUCRĂRILOR PE DOMENIUL PUBLIC AL MUNICIPIULUI TIMIȘOARA 

PROCEDURA PRIVIND APROBAREA EXECUTĂRII LUCRĂRILOR PE DOMENIUL PUBLIC AL MUNICIPIULUI TIMIȘOARA

DEFINIȚII
In sensul prezentului regulament, termenii vor fi interpretați după cum urmează:
1. administratorul drumului în Municipiul Timișoara – Consiliul local al Municipiul Timișoara, prin structura din cadrul aparatului de specialitate care, în conformitate cu Regulamentul de Organizare și Funcționare, are ca obiect de activitate executarea lucrărilor de construire, modernizare și întreținere a străzilor și drumurilor care aparțin domeniului public și privat al Municipiului Timișoara,
1. administrator de rețele - persoană juridică ce deține în proprietate sau are în exploatare rețele tehnico-edilitare, care este și beneficiarul acordului/avizului/permisului de spargere;
1. operator economic - persoană fizică sau juridică, ori asociere de astfel de persoane, care oferă în mod licit pe piață executarea de lucrări, furnizarea de produse ori prestarea de servicii;
1. solicitant - administrator de rețele de utilitate publică sau orice persoană juridică sau fizică ce intervine la rețelele de utilitate publică și afectează domeniul public și/sau privat al Municipiului Timișoara. 
1. executantul lucrării - entitate juridică care urmează să execute o lucrare la rețelele edilitare, pe domeniul public al municipiului Timișoara;
1. investitor - persoană fizică sau juridică care finanțează executarea unei lucrări;
1. acord administrator drum - document emis de către structura din cadrul aparatului de specialitate al Primarului, prin care se stabilesc termenele și condițiile executării lucrărilor de branșamente și racorduri la construcții existente, pe rețelele tehnico-edilitare amplasate pe proprietăți aparținând domeniului public al municipiului Timișoara și care afectează structura căilor de comunicații rutiere, poduri, parcări, piste de biciclete, trotuare, alei, spatii verzi, etc; 
1. aviz unic – document emis de către structura din cadrul aparatului de specialitate al Primarului în baza avizului tuturor deținătorilor de rețele de utilități publice sau comunicații;
1. aviz de principiu drumuri – avizul solicitat în Certificatului de Urbanism.
1.  permis de spargere – document emis de către structura din cadrul aparatului de specialitate al Primarului, prin care se stabilesc termenele si condițiile de execuție a lucrărilor edilitare pe domeniul public si care afectează structura căilor de comunicații rutiere, poduri, parcări, piste de biciclete, trotuare, alei, spatii verzi, etc. Permisul de spargere se eliberează in baza autorizației de construire pentru lucrări de extinderi și branșamente, reparații, modernizare, reabilitare, rețele tehnico-edilitare precum si pentru orice alt tip de lucrări care afectează domeniul public al Municipiului Timișoara.
1. permis de intervenție – documentul eliberat de către structura din cadrul aparatului de specialitate al Primarului, prin care se stabilesc termenele și condițiile privind lucrările de intervenții în caz de avarii;
1. permis/acord pentru intrare în legalitate - document emis de către structura din cadrul aparatului de specialitate al Primarului prin care se confirmă menținerea/ execuția lucrărilor în lipsa permisului/acordului, după parcurgerea procedurii legale prevăzute de prezentele norme;
1. rețele tehnico-edilitare – ansamblul sistemelor de utilități publice destinate furnizării/prestării serviciilor de utilități publice (de apă, canalizare menajeră, termoficare, telefonie, gaze, iluminat public, electrice, comunicații date-voce, etc.);
1. domeniu public - totalitatea bunurilor mobile și imobile dobândite potrivit legii, aflate în proprietatea publică a unității administrativ-teritoriale, care potrivit legii sau prin natura lor, sunt de folosință sau interes public local, declarate ca atare prin hotărâre a Consiliului Local și care nu au fost declarate prin lege bunuri de uz sau interes public național;
1. refacere infrastructură - intervenție pe domeniul public al municipiului Timișoara realizată prin  grija beneficiarul lucrării de investiții, reparații sau intervenții care constă în repararea, readucerea la starea inițială a zonei afectate, respectând tehnologia refacerii carosabilului sau trotuarului, după caz.

ART.1  CONDIȚII GENERALE PRIVIND LUCRĂRILE DE BRANȘAMENTE ȘI RACORDURI EXECUTATE PE DOMENIUL PUBLIC AL MUNICIPIULUI TIMIȘOARA

(1) Toate lucrările de intervenții, reparații, modernizări si extinderi ale rețelelor pe domeniul public al Municipiul Timișoara se execută conform contractului încheiat între administratorii de rețele și administratorul drumului în Municipiul Timișoara.
(2) Administratorul de rețele, înaintea începerii lucrărilor, are obligația de a convoca la fața locului toți administratorii de gospodărie subterană și de a întocmi un proces-verbal de predare-primire a amplasamentului, pentru a evita degradarea sau distrugerea rețelelor subterane, precum și pentru a evita producerea de accidente.
(3) Începând cu data predării amplasamentului lucrării către administratorul de rețele, până la data primirii amplasamentului către Primăria Municipiului Timișoara, administratorul de rețele răspunde pentru prejudiciile cauzate terților din eventualele accidente de circulație din zona lucrării.
(4) Administratorul de rețele este obligat să amplaseze la loc vizibil panoul de identificare a lucrării, astfel:
a) pentru lucrări executate cu Acord administrator drum și Permis de intervenție, modelul este conform Anexei nr.10 la prezentele norme;
b) pentru lucrări executate cu Permis de spargere, modelul panoului este conform Anexei nr. 8 din Normele de aplicare ale Legii nr. 50/1991 privind autorizarea executării lucrărilor de construcţii.

(5) Administratorul de rețele rămâne răspunzător de calitatea lucrărilor executate, având obligația de refacere a lucrărilor ce se dovedesc necorespunzătoare. Comportarea în timp a carosabilului refăcut va fi identică cu a structurii rutiere adiacente

(6) Modificările sau devierile față de traseul precizat inițial vor fi aprobate prin dispozitie de șantier. Amplasarea în altă zonă (prin zonă se înțelege zonă verde, trotuar, carosabil) decât cea aprobată, duce la anularea de drept a acordului/avizului/permisului cu consecința obținerii unui nou acord/aviz/permis.  Cheltuielile aferente modificării traseului rețelei sunt în sarcina celui care execută lucrarea.
(7) Toate formularele ce constituie anexe la prezentele norme se vor semna electronic. In situația în care beneficiarul nu deține semnătura electronica, poate împuternici pe constructor să semneze pentru acesta.
(8) Pe durata execuției lucrărilor care afectează spațiile verzi, pământul va fi depozitat în vederea refolosirii, astfel încât stratul superior (în grosime de aproximativ 30 cm) va fi separat și utilizat ulterior ca pământ vegetal, fără a fi amestecat cu solul provenit din straturile inferioare. 
Pentru realizarea stratului de vegetație nu se va utiliza pământ care conține resturi materiale de orice natură, sol nefertil sau lutos, ori pământ extras din straturile inferioare.
De asemenea, se vor adopta măsuri pentru prevenirea murdăririi trotuarelor, carosabilului și aleilor, precum și pentru limitarea producerii și dispersării prafului.

(9) În caz că administratorul drumului constată, în perioada de garanție, și notifică o defecțiune (în zona căminelor), administratorii de rețele au obligația de a o remedia în termen de 7 zile de la data notificării. Pănă la remedierea defecțiunii, acesta răspunde toate prejudiciile, directe sau indirecte, produse ca urmare a existenței acesteia.
Nerespectarea obligației de remediere în termenul prevăzut mai sus atrage aplicarea sancțiunilor art. 7, punctul 3 din contract (Anexa 9).	
(10) Întrucât Primăria Municipiului Timișoara nu deține date complete referitoare la alcătuirea tuturor structurilor rutiere existente pe raza municipiului, administratorii de rețele vor include, încă din etapa de proiectare, costurile aferente efectuării carotărilor. Scopul acestor investigații este identificarea exactă a structurii rutiere și fundamentarea realistă a costurilor de refacere, respectiv a valorii totale a investiției.
 (11) Plata taxei aferente eliberării Acordului Administratorului Drumului/ Aviz de principiu drumuri/ Permis spargere/ Permis intervenție se poate face astfel:
· on-line, cu cardul;
· numerar, la casieria Primăriei Municipiului Timișoara, iar copia chitanței se va încarcă pe site; 
· virament bancar, iar ordinul de plată se va încărca pe site.
(12) În cazul solicitării prelungirii acordului/permisului, taxa aferentă va fi stabilită la dublul valorii inițiale, pentru o mai bună corelare cu impactul și disconfortul generate asupra domeniului public.

ART.2 PROCEDURA PRIVIND OBȚINEREA ACORDULUI ADMINISTRATORULUI DRUMULUI

(1)Lucrările de branșamente şi racorduri executate pe domeniul public la infrastructura tehnico-edilitară existentă în zonă se vor putea executa numai după obținerea Acordului Administratorului Drumului, document eliberat de structura din cadrul aparatului de specialitate al Primarului Municipiului Timișoara. 
(2) În vederea obținerii Acordului Administratorului Drumului/Acordului de intrare în legalitate administratorul de rețele va completa o cerere pe platforma on-line a Primăriei Municipiului Timișoara, care va cuprinde următoarele documente:
- Carte de Identitate/Certificat de Înregistrare Oficiul Național al Registrului Comerțului al beneficiarului;
- Extras CF deservit;
- Acord coproprietari legalizat;
- Autorizația de construire (pentru imobilele care nu sunt înscrise în cartea funciară) - Avizul de principiu mediu urban parte scrisă și parte desenată (dacă este afectat spațiul verde);
- Memoriu tehnic cu prezentarea detaliată a modului de execuție a lucrărilor (șanț deschis sau subtraversare) în cazul rețelelor si a zonelor afectate (carosabil, cale rutiera, pod, trotuar/alee, etc., teren de sport, spațiu verde);
- Documentație în format pdf semnată electronic cu semnatura certificata de către un proiectant de specialitate care să cuprindă identificarea vecinilor din proximitate (stânga, dreapta), a traseului rețelei tehnico-edilitare pe domeniul public pentru care se solicită acordul/identificarea construcției existente și a structurii rutiere asupra căreia se intervine (din care să rezulte cu exactitate zona afectată de lucrări: carosabil, trotuar/alee, terenuri de sport, spațiu verde);
Toate datele for fi încărcate și în  platforma GIS regăsită pe site-ul Primăriei Municipiului Timișoara,  prin următoarele variante: 
· plan Stereo 70 (dwg), care va respecta structura straturilor (layere) prevăzută în Anexa nr. 8 în vederea încărcării în platforma GIS 
· desen direct în aplicație.
- Aviz tehnic de racordare la sistemul de distribuție/furnizare, emis de distribuitorul utilității publice;
- Aviz Unic complet (cu toate avizele care stau la baza eliberării avizului unic);
- Aviz Poliția Rutieră, daca este cazul;
- Fotografii relevante cuprinzând zona de intervenție;
- Contract de refacere pentru lucrările care afectează carosabilul sau trotuarele (dacă este cazul);
- Contract încheiat cu un operator economic autorizat pentru colectarea, transportul şi depozitarea/neutralizarea deșeurilor rezultate din lucrare;
- Proces-verbal de constatare si sancționare a contravenției si dovada achitării amenzii (în cazul Acordului de intrare în legalitate);
- Copie chitanță de plată a Acordului administrator drum, a Procesului-Verbal de predare/primire amplasament și a taxei de eliberare în regim de urgență (dacă este cazul) cu precizarea în descrierea plății a denumirii investiției pentru care se solicită. 
- În cazul în care configurația drmului aprobată de administratorul drumului diferă de situația din teren, se va prezenta o planșă cu perspectiva (ex. PUZ) și situația actuală. 
- Dacă amplasamentul este situat în zonă de monumente istorice sau în interiorul zonei protejate se va obține avizul Ministerului Culturii, Direcția Județeană pentru Cultură.
În funcție de situația din teren, administratorul drumului poate solicita completarea documentației cu alte piese scrise sau desenate, de la caz la caz. 
(3) Acordul Administratorului Drumului va fi eliberat electronic doar dacă documentația depusă este completă. În caz contrar, documentația va fi returnată solicitantului. 
(4) Administratorii de rețele care execută lucrări tehnico-edilitare în municipiul Timișoara sunt obligați ca, înaintea demarării lucrărilor, să preia amplasamentul de la Primăria Municipiului Timișoara (modelele pentru Acordul Administratorului Drumului și Procesul Verbal sunt prezentate în Anexele nr. 1 și 2 la prezentele Norme). Execuția se face numai cu respectarea legislației și condițiilor prevăzute de normativele tehnice de proiectare și execuție în vigoare în domeniul construcțiilor și a legislației specifice privind domeniul gazelor și energiei.
(5) Toate lucrările supraterane permanente (firide/BMPT) care se vor  realiza pentru branșare trebuie să fie situate în interiorul imobilului înscris în extrasul de Carte Funciară afectat, în niciun caz pe domeniul public.
(6) Respectarea condițiilor cuprinse în Acordul Administratorului Drumului și în Procesul Verbal de predare/primire amplasament este obligatorie.


ART.3      PROCEDURA PRIVIND OBȚINEREA AVIZULUI DE PRINCIPIU DRUMURI

(1) Avizul de principiu drumuri este un document eliberat de structura din cadrul aparatului de specialitate al Primarului Municipiului Timișoara, solicitat prin Certificatul de Urbanism,  în vederea obținerii autorizației de construire.

Pentru obținerea Avizului de principiu drumuri, cererea completată  pe platforma on-line va cuprinde:
Proiect tehnic complet pentru refacerea drumului, verificat și semnat electronic, cu semnătură certificată conform legislației în vigoare, de către un proiectant de specialitate drumuri, care va include planul de situație, profilele transversale etc.
Proiectul va evidenția poziția rețelei propuse, modul de racordare a acestora la rețelele existente în cazul în care  se solicită racordarea la rețele tehnico-edilitare precum și distanțele acesteia față de rețelele existente, construcții, arbori, marginea drumului, borduri, trotuare, stâlpi etc.
Plan Stereo 70 (dwg) care va respecta structura straturilor (layere) prevăzută în Anexa nr. 8, în vederea încărcării în platforma GIS;
Certificat de Urbanism;
Aviz Comisia de circulație parte scrisă și parte desenată, dacă este solicitat prin Certificatul de Urbanism
Copie chitanță de plată a Avizului de principiu drumuri și a taxei de eliberare în regim de urgență (dacă este cazul) cu precizarea în descrierea plății a denumirii investiției pentru care se solicită.
(2) Modelul pentru Avizul de principiu drumuri este prezentat în Anexa nr. 11 la prezentele Norme.

ART.4  PROCEDURA PRIVIND OBȚINEREA PERMISULUI DE SPARGERE
(1) Lucrările tehnico-edilitare de extindere rețele, lucrările tehnico-edilitare de extindere rețele și branșamente, precum și branșamentele la construcțiile noi, care afectează domeniul public (străzi, spații verzi, parcuri) se pot executa numai după obținerea Permisului de Spargere, document eliberat de către structura  din cadrul aparatului de specialitate al Primarului Municipiului Timișoara, prin care se stabilesc termenele si condițiile de execuție a lucrărilor tehnico-edilitare pe domeniul public al municipiului Timișoara si care afectează structura cailor de comunicații rutiere, poduri, parcări, piste de biciclete, trotuare, alei, spatii verzi, etc.
(2) În vederea obținerii Permisului de Spargere/Permisului de intrare în legalitate  administratorul de rețele va completa o cerere pe platforma on-line a Primăriei Municipiului Timișoara, care va cuprinde următoarele documente:
- Autorizația de construire parte scrisă și parte desenată (pentru imobilele care nu sunt înscrise în cartea funciară);
- Avizul de principiu mediu urban parte scrisă și parte desenată (dacă este afectat spațiul verde);
- Aviz Comisia de circulație parte scrisă și parte desenată;
- Proiect tehnic complet pentru refacerea drumului, verificat și semnat electronic, cu semnătură certificată conform legislației în vigoare, de către un proiectant de specialitate drumuri, care va include planul de situație, profilele transversale etc.
Proiectul va evidenția poziția rețelei propuse, precum și distanțele acesteia față de rețelele existente, construcții, arbori, marginea drumului, borduri, trotuare, stâlpi etc.
- Planul de situație va fi realizat în sistem de coordonate Stereo 70 (dwg) care va respecta structura straturilor (layere) prevăzută în Anexa nr. 8, în vederea încărcării în platforma GIS;
- Contract de refacere pentru lucrările care afectează carosabilul și trotuarele (dacă este cazul);
- Contract cu un operator economic autorizat pentru colectarea, transportul şi depozitarea/neutralizarea deșeurilor rezultate din lucrare;
- Proces-verbal de constatare și sancționare a contravenției și dovada achitării amenzii (în cazul Permisului de intrare în legalitate);
- Copie chitanță de plată a Permisului de Spargere, a Procesului-Verbal de predare/primire amplasament și a taxei de eliberare în regim de urgență (dacă este cazul) cu precizarea în descrierea plății a denumirii investiției pentru care se solicită. 
- În cazul în care configurația drumului aprobată de administratorul drumului diferă de situația din teren, se va prezenta o planșă cu perspectiva (ex. PUZ) și situația actuală (verifica daca se adaugă si ceea ce este pus la ACAD-uri). 
- În funcție de situația din teren, administratorul drumului poate solicita completarea documentației cu alte piese scrise sau desenate, de la caz la caz. 
(3) Permisul de Spargere va fi eliberat electronic doar dacă documentația depusă este completă. În caz contrar, documentația va fi returnată solicitantului. 
(4) Administratorii de rețele care execută lucrări tehnico-edilitare în municipiul Timișoara sunt obligați ca, înaintea demarării lucrărilor, să preia amplasamentul de la Municipiul Timișoara. Modelele pentru Permisul de Spargere și Procesul Verbal sunt prezentate în Anexele nr. 3 și 4 la prezentele Norme.
(5) La semnarea procesului-verbal de primire de către Primăria Municipiului Timișoara se vor atașa Cartea construcției drum (toate documentele conform legi inclusiv As-build, Procese verbale drum pentru toate straturile conform legii, etc). 
(6) Toate lucrările supraterane permanente (firide/BMPT) care se vor  realiza pentru branșare trebuie să fie situate în interiorul imobilului înscris în extrasul de Carte Funciară afectat, în niciun caz pe domeniul public. 
(7) Recepția lucrărilor efectuate în baza unui Permis de spargere, privind refacerea/aducerea domeniului public afectat de lucrări, la starea inițială, se efectuează împreună cu administratorul rețelei, întocmindu-se procesul verbal de recepție la terminarea lucrărilor, însoțit de fotografii.
(8) Respectarea condițiilor cuprinse în Permisul de Spargere și în Procesul Verbal de predare/primire amplasament este obligatorie.

ART.5    PROCEDURA PRIVIND LUCRĂRILE DE INTERVENȚII ÎN CAZ DE AVARII LA REȚELE TEHNICO-EDILITARE CARE AFECTEAZĂ DOMENIUL PUBLIC AL MUNICIPIULUI TIMIȘOARA
(1) Lucrările de intervenții de pe domeniul public în caz de avarie la rețelele tehnico-edilitare subterane se execută în baza unui Permis de intervenție, document eliberat de către structura din cadrul aparatului de specialitate al Primarului Municipiului Timișoara. Modelul Permisului de intervenție este prezentat în Anexa nr. 5 la prezentele Norme.
(2) În conformitate cu ”Normativul pentru întreținerea și repararea străzilor”, (indicativ NE 033-05*) Capitolul 10, Art. 66, punctul 4- ”pentru lucrările accidentale (I.A) cu caracter urgent și operativ ce trebuie executate imediat pentru restabilirea circulației, documentația tehnico-economică se poate elabora pe parcursul execuției în aceleași condiții ca pentru lucrările de reparații curente.
(3) Defecțiunile accidentale la rețele, care necesită intervenția imediată, vor fi obligatoriu notificate prin intermediul aplicației site-ului.
(4) Notificarea va fi însoțită de fotografii  de la fața locului efectuate înainte cât și după aducerea la starea inițială a drumului.

(5) În vederea obținerii Permisului de Intervenție va completa o cerere pe platforma on-line a Primăriei Municipiului Timișoara, care va cuprinde următoarele informații și documente:
- Responsabilului lucrării, din partea executantului: nume, prenume, nr. telefon;
- Denumirea firmei care execută refacerea sistemului rutier la forma inițială și responsabilul lucrării cu nr. de telefon;
- Marcarea zonei de intervenție se va face prin:
· plan Stereo 70 (dwg), care va respecta structura straturilor (layere) prevăzută în Anexa nr. 8 în vederea încărcării în platforma GIS 
· desen direct în aplicație;
  	- Contract de refacere, pentru lucrările care afectează carosabilul și trotuarele ( dacă este cazul);
 	 - Proces-verbal de constatare și sancționare a contravenției si dovada achitării amenzii (în cazul Permisului de intrare în legalitate);
- Copie chitanță de plată a Permisului de Intervenție cu precizarea în descrierea plății a denumirii investiției pentru care se solicită.

(6) Administratorii de rețele de distribuție sau canalizare sunt obligați să execute în cel mult 48 de ore remedierea avariilor sau deranjamentelor apărute la rețelele proprii de distribuție și să predea amplasmentul către executanții lucrărilor de refaceri drumuri. 
(7) După executarea lucrărilor, beneficiarii Permiselor de Intervenţii au obligatia de a  anunța serviciul de specialitate din cadrul Primăriei Municipiului Timișoara prin intermediul portalului privind finalizarea lucrărilor.
(8) Administratorii de rețele de distribuție sau canalizare sunt obligați să fixeze și să mențină piesele vizibile cum ar fi: capace la căminele de vizitare, răsuflători de gaze, receptori de ape pluviale, hidranți, etc., la cota părții carosabile și trotuarelor. 

(9) În cazul în care s-a efectuat spargerea și se constată că nu există piesele necesare pentru remedierea problemei, executantul este obligat să ia legătura de îndată cu consilierul de zonă și să ia măsuri în vederea minimizării/reducerii disconfortului asupra cetățenilor, până la disponibilitatea componentei lipsă, respectiv până la refacere. 
(10) Respectarea condițiilor cuprinse în Permisul de Intervenție este obligatorie.

ART.6   NORME PRIVIND REFACEREA DOMENIULUI PUBLIC AFECTAT DE LUCRĂRI
(1) Administratorii de rețele care execută lucrări de spargere au obligația de a respecta prevederile Legii nr. 24/2007 privind reglementarea și administrarea spațiilor verzi din intravilanul localităților, în sensul interzicerii tăierilor neautorizate de arbori și a deteriorării gazonului existent. Aceștia răspund direct pentru pagubele materiale produse, inclusiv în cazul prăbușirii arborilor sau al prejudiciilor cauzate terțelor persoane. In zone de lucrari arbori din vecinatate se vor proteja suplimentar.
(2) Totodată, administratorii de rețele care efectuează astfel de lucrări sunt obligați să readucă domeniul public afectat la starea inițială. Pentru branșamente și investiții pe bulevarde, se recomandă ca lucrările să fie realizate în perioada verii, prin foraje dirijate, și să fie corelate cu celelalte investiții planificate la începutul anului, pentru a evita refaceri succesive pe aceeași zonă.
(3) În perioada executării lucrărilor în zona străzilor executantul va lua toate măsurile de semnalizare corespunzătoare și asigurare a siguranței circulației rutiere conform standardelor și normativelor în vigoare și va răspunde conform dispozițiilor legale incidente. 

(4) În conformitate cu programul de mentenanță și investiții al Municipiului Timișoara, nu se permit spargeri sau intervenții în zonele unde au fost realizate covoare asfaltice aflate în garanție sau alte investiții aflate în perioada contractuala, cu excepția cazurilor în care administratorii de utilități își asumă, prin angajament scris, preluarea integrală a garanției in functie de conditiile impuse de executia lucrarilor și refacerea completă a zonei afectate, astfel încât să se evite apariția rosturilor suplimentare și a compactărilor neuniforme.
Primăria Municipiului Timișoara impune această obligație pentru protejarea investițiilor publice și prevenirea degradărilor accelerate, în conformitate cu prevederile legale aplicabile. Această obligație contribuie la menținerea durabilității covoarelor asfaltice și la reducerea costurilor de mentenanță pe termen lung.
(5) Refacerea se va realiza conform următoarelor reguli:
· Refacere transversală:
1. Se va executa de la rostul de turnare existent până la marginea drumului sau, după caz, până la următorul rost de turnare existent.
1. În lipsa unui rost de turnare existent, se va reface întreaga lățime afectată a carosabilului și/sau trotuarului.
1. Fiecare strat de asfalt nou va avea o suprapunere minimă de 20 cm pe ambele părți ale zonei săpate.
1. În perioada de garanție, dacă rostul de lucru apare si se propagă prin straturile de asfalt, va reface integral lățimea benzii afectate pe toată structura rutieră.
1.  Racordurile și branșamentele se pot executa numai cu refacerea pe o lungime (lungimea drumului) de minim 0.8 m a zonei de intervenție și pe o lățime (lățimea drumului) din rost în rost/bordura rost/toata lățimea in funcție de situația din teren, pentru aducerea la starea inițiala și eliminarea creării rosturilor suplimentare în structura rutiera, cu colmatarea rosturilor de îmbinare.
1. Dacă zona de intervenție se află la o distanță mai mică de 10 m față de zona centrală a intersecției (spre stânga sau dreapta), aceasta se va extinde până în intersecție, cu scopul de a evita apariția unui rost suplimentar în proximitatea intersecției – zonă expusă frânărilor și accelerărilor repetate, așadar unei uzuri accelerate a îmbrăcămintei rutiere.

· Refacere longitudinală: 
1. Se va executa pe întreaga lungime a lucrării.
1. Toate refacerile se vor realiza cu respectarea strictă a Reglementării Tehnice din 29 noiembrie 2017 – „Normativ privind mixturile asfaltice executate la cald. Condiții tehnice de proiectare, preparare și punere în operă a mixturilor asfaltice”, Indicativ AND 605-2016.
1. Rosturile de turnare dintre stratul existent și cel nou se vor colmata obligatoriu cu mastic bituminos.
1. Pentru străzi principale și bulevarde, stratul de uzură va fi de tip MAS 16 sau superior.
(6) Racordurile și branșamentele se pot executa numai cu refacerea pe o lungime (lungimea drumului) de minim 0.8 m a zonei de intervenție și pe o lățime (lățimea drumului) din rost în rost/bordura rost/toata lățimea in funcție de situația din teren, pentru aducerea la starea inițiala și eliminarea creerii rosturilor suplimentare în structura rutiera, cu colmatarea rosturilor de îmbinare.
(7) Dacă zona de intervenție se află la o distanță mai mică de 10 m față de zona centrală a intersecției (spre stânga sau dreapta), aceasta se va extinde până în intersecție, cu scopul de a evita apariția unui rost suplimentar în proximitatea intersecției – zonă expusă frânărilor și accelerărilor repetate, așadar unei uzuri accelerate a îmbrăcămintei rutiere.
(8) Pentru lucrările de extindere sau reabilitări rețele se vor întocmi procese verbale atât pentru pat fundare cat și toate procesele verbale necesare pentru execuția drumului, conform Legii nr.10/1995 privind calitatea în construcții. La amplasarea unor conducte noi, este recomandat dezafectarea conductele vechi, pentru a evita supra aglomerarea in subteran a rețelelor de utilități pentru a reduce riscul cedărilor/tasărilor și pentru a prelungi durata de viață a covoarelor asfaltice.
(9) Pe toată durata lucrărilor  precum și după finalizarea acestora, suprafața zonei de intervenție, cât și celelate zone afectate, vor fi curățate și spălate (daca situația necesita), pentru a asigura condițiile de igienă și conformitatea cu normele tehnice.
(10) În caz de nerefacere a domeniului public afectat, va fi sancționat contravențional și va fi obligat la plata penalităților de întârziere conform art.7 din Contract – Anexa nr. 9 la Hotărârea Consiliului Local. Contravenientul va face dovada achitării amenzii stabilite prin Procesul Verbal de constatare și sancționare a contravențiilor. 
(11) Lucrările de refacere a drumului se vor realiza de către executantul cu care administratorul drumului a încheiat contractul de întreținere străzi și/sau trotuare, iar contravaloarea lucrărilor se va recupera de la în culpă.
(12) Executanții lucrărilor de refacere drumuri în municipiul Timişoara sunt obligaţi să aducă sistemului rutier afectat la starea inițială, cu aceleași straturi ca și cele identificate în teren sau avizate,  în conformitate cu normativele în vigoare, în maxim 7 zile de la data primirii amplasamentului de către executantul lucrării tehnico-edilitare, dar nu mai târziu de data de sfârșit a perioadei de execuție menționată în acord/permis.
(13) Carosabilul refăcut trebuie să prezinte o comportare în timp asemănătoare cu structura rutieră adiacentă. Răspunderea pentru lucrarea executată încetează numai în situația în care se realizează alte lucrări ulterioare de amenajare a străzii care afectează amplasamentul inițial. Dacă se constată defecțiuni in perioada de garanție, remedierea va implica îndepărtarea tuturor straturilor rutiere afectate și realizarea unei compactări mecanizate corespunzătoare a stratului cedat. Completarea prin aplicarea de mixtură asfaltică („pansament” local) fără îndepărtarea și refacerea straturilor afectate nu este permisă.

(14) Executantii lucrărilor de refacere drumuri în municipiul Timișoara sunt obligați să respecte tehnologiile de execuție și materialele adecvate îmbrăcăminţilor rutiere.

(15) Administratorii de rețele care execută lucrări tehnico-edilitare în municipiul Timișoara au obligația ca, în termen de 48 de ore de la expirarea perioadei de execuție prevăzute în acordul/permisul lucrării, să încarce în sistem/cont procesul-verbal de predare-primire a amplasamentului (cu excepția intervențiilor pentru avarii) și documentația foto aferentă. Totodată, aceștia trebuie să stabilească, de comun acord cu administratorul drumului și cu membrii comisiei de recepție, data și ora recepției la terminarea lucrărilor.
(16) Lucrările de refacere infrastructură vor fi în garanția administratorului  de rețele pe o perioadă de 5 ani de la data semnării procesului verbal de preluare amplasament la terminarea lucrărilor. 
(17) Administratorii de rețele care execută lucrări tehnico-edilitare în municipiul Timișoara sunt obligați ca înainte cu 30 de zile de la expirarea  perioadei de garanție, să încarce în cont la instanța aferentă lucrării respective, fotografii cu starea actuală a tramei stradale afectată de lucrări, în vederea confirmării nemodificării acesteia de la momentul terminării lucrării.

(18) Execuția lucrărilor va include delimitarea clară și completă a perimetrului șantierului astfel:
· În zonele pietonale: se va monta gard opac prevăzut cu inscripții vizibile ale Executantului, cu inaltimea de 2 m.  Obligația menționată nu vizează lucrările de intervenții.
· În zonele carosabile/restricții rutiere: se vor utiliza balize/garduri inscripționate clar cu denumirea Executantului.
În vederea garantării siguranței, toate gardurile trebuie să fie echipate cu sisteme de asigurare a stabilității pe perioade de vânt.

(19) În cazul în care restricția de ocupare a domeniului public se menține și pe timp de noapte, toate balizele vor fi echipate obligatoriu cu dispozitive de iluminat funcționale (lămpi intermitente sau permanente, conform normativelor în vigoare), acolo unde nu există iluminat public sau vizibilitatea este scăzută.

(20) Executantul este obligat să întrețină sistemele de semnalizare și dirijare a circulației în condițiile tehnice prevăzute de normativele în vigoare, asigurând permanent condiții pentru buna circulație a vehiculelor și a pietonilor. Marcajele finale vor fi făcute doar cu bicomponent sau termoplastic după caz (sau superior).

(21) Executantul este obligat să depoziteze materialele de construcție, materialele rezultate din săpătură, utilajele, sculele și dispozitivele în perimetrul delimitat și aprobat pentru organizarea de șantier. Pentru depășirea perimetrului se vor percepe taxe de ocupare a domeniului public în conformitate cu legislația în vigoare. 

(22) Executantul este obligat să nu dezafecteze instalațiile edilitar-gospodărești (receptori pentru ape pluviale, cămine de scurgere și racord, hidranți, etc.)  precum și sa nu le mascheze prin asfaltare și betonare. Acolo unde sunt cuprinse in zona de intervenție receptori, cămine acestea se vor aduce la cotă.
În contextul executării lucrărilor în zonele prevăzute cu capace de canalizare, guri de scurgere și răsuflători de gaz este necesară readucerea acestora la nivelul 
carosabilului, pentru asigurarea conformității cu normele tehnice și de siguranță.

(23) În cazul executării lucrărilor în zona drumului public, executantul are obligația de a readuce carosabilul și trotuarele la configurația și starea inițială, utilizând exclusiv materiale de calitate similară sau superioară celor existente.

(24) Administratorul de rețele are obligația să facă dovada pe etape în procesul de execuție și refacere a lucrării prin procesele verbale de calitate privind gradul de compactare și prin atașarea de video sau poze (cu straturile rutiere, cu montarea ancorelor chimice etc. pentru PVLA (Proces Verbal de lucrări ascunse). 
(25) Administratorii de rețele au obligația de a instala capace noi, autonivelante, la căminele de vizitare. De asemenea, amplasarea căminelor de vizitare nou realizate și a receptorilor pentru colectarea apelor pluviale trebuie făcută, pe cât posibil, în afara carosabilului; în situațiile în care acest lucru nu este posibil, receptorii stradali vor fi prevăzuți cu plăci carosabile, clasa E600.
(26) Materialele rezultate din săpătura se vor încărca direct în camioane și evacuate în aceeași zi. Nu se vor depozita nici un fel de materiale pe domeniul public, cu excepția zonelor acceptate ca organizare de șantier.

(27) Umplutura se realizează exclusiv cu balast (nisipul se pune doar pentru protecția utilităților si in strat minim prevăzut de lege), până la nivelul superior al structurii rutiere, compactată la umiditate optimă în straturi de maximum 30 cm. Compactarea straturilor rutiere se efectuează doar cu cilindru compactor sau placă vibratoare de minimum 200 kg, în funcție de tipul de intervenție, pentru a asigura o compactare optimă acolo unde nu sunt aglomerări de utilități si situația permite.
(28) La straturile rutiere rigide se va executa legătura între betonul rutier nou și betonul rutier vechi cu ancore chimice sau elemente de legătură prevăzute constructiv pentru a evita apariția rosturilor suplimentare pe toate laturile afectate, în stratul de uzură, iar în straturile inferioare cu minim C20/25. Betonul afectat se va înlocui doar cu beton rutier, iar rosturile prevăzute se vor amplasa, pe cât posibil, în același loc cu cele existente, cu respectarea NE 014 din 2002. Este interzisă utilizarea betonului în structura rutieră a drumurilor care nu au in situația existenta în componenta beton. Pentru refacerea zonelor verzi, peste nisipul de protecție, se acceptă exclusiv pământ vegetal.

(29) La executarea lucrărilor de spargere se vor folosi numai mașini speciale de tăiat beton și asfalt, care să nu afecteze structura de rezistență a structurii rutiere. Tăierea se va realiza cu muchii vii sub forma unui dreptunghi sau pătrat (exceptând lucrările in intersecții/curbe) care includ cele mai externe puncte afectate. Înainte de realizarea umpluturilor, toate marginile vor fi tăiate drept, asigurându-se zone de intrare și ieșire în lungul drumului pentru a preveni cedările laterale.  Orice cedare laterală va extinde zona de intervenție cu un dreptunghi sau pătrat care să includă cele mai externe puncte afectate, refăcându-se pe întreaga structură rutieră, cu extinderi corespunzătoare ale straturilor de asfalt în exteriorul zonei.

(30) În cazul lucrărilor tehnico-edilitare care afectează carosabilul sau trotuarele, administratorul de rețele are obligația de a încheia contract de refacere a domeniului public cu unul dintre operatorii economici specializați în lucrări de drumuri și care fac dovada că îndeplinesc condițiile minime necesare executării unor astfel de lucrări (conform Anexei nr. 6 la prezentele Norme). 

(31) Materialele rezultate, care pot fi reutilizate în mod direct (de exemplu, piatră cubică, pavele) vor fi transferate firmei responsabile de activitatea de mentenanță,în baza unui proces-verbal de predare-primire. 
(32) În situația în care beneficiarul lucrării deleagă executantului investiției responsabilitatea gestionării deșeurilor rezultate în urma lucrărilor, acesta din urmă este obligat să încheie contract cu un operator economic autorizat pentru colectarea, transportul și depozitarea/neutralizarea (dacă e cazul) deșeurilor rezultate din lucrare, în locurile special amenajate pentru acest scop și să se conformeze prevederilor planului de gestiune a deșeurilor, in conformitate cu legislația in vigoare. 
Avizele de însoțire marfă vor include in mod obligatoriu:
-	pentru materialele aduse in vederea refacerii drumului (flux de aprovizionare) -punctele de aprovizionare,, locurile de descărcare/depozitare și cantitățile de materiale necesare refacerii zonelor afectate (carosabil, trotuar, spații verzi)
-	pentru deșeurile rezultate din lucrări (flux de evacuare) – locurile de încărcare și descărcare, cantitățile estimate defalcate pe tipuri de deșeuri.

ART. 6     SANCȚIUNI
(1) Constituie contravenție și se sancționează cu amenda de la 2.000 lei la 5.000 lei, urmatoarele fapte:
a) executarea lucrărilor de intervenții, reparații, modernizări sau extinderi ale rețelelor tehnico-edilitare pe domeniul public fără obținerea acordului administratorului drumului, a permisului de spargere sau a permisului de intervenție, după caz, potrivit art. 2 alin. (1), art. 4 alin. (1) și art. 5 alin. (1);

b) începerea lucrărilor fără a încheia procesului-verbal de predare a amplasamentului în baza procesului-verbal, potrivit art. art. 2 alin. (4) și art. 4 alin. (4);

c) nerespectarea condițiilor, termenelor și obligațiilor stabilite prin acordul administratorului drumului, permisul de spargere sau permisul de intervenție, potrivit art. 2 alin. (6), art. 4 alin. (8) și art. 5 alin. (10);

d) neamplasarea panoului de identificare a lucrării sau amplasarea neconformă a acestuia, potrivit art. 1 alin. (4);

e) efectuarea lucrărilor cu modificarea traseului sau amplasamentului fără aprobarea administratorului drumului, potrivit art. 1 alin. (6);

f) neasigurarea semnalizării, delimitării și securizării corespunzătoare a șantierului și neasigurarea siguranței circulației, potrivit art. 6 alin. (3), alin. (18), alin. (19) și alin. (20);

g) nerespectarea obligațiilor privind protejarea spațiilor verzi și a arborilor, potrivit art. 6 alin. (1);

h) neîndeplinirea obligației de refacere a domeniului public afectat de lucrări la starea inițială, în termenele și condițiile prevăzute, potrivit art. 6 alin. (2), alin. (5)–(7), alin. (10) și alin. (12);

i) executarea necorespunzătoare a lucrărilor de refacere a infrastructurii, inclusiv nerespectarea tehnologiilor și materialelor impuse, potrivit art. 6 alin. (13), alin. (14), alin. (27) și alin. (28);

j) neaducerea la cotă sau neîntreținerea elementelor vizibile ale infrastructurii (capace, hidranți, guri de scurgere etc.), potrivit art. 5 alin. (8) și art. 6 alin. (22);

k) depozitarea neautorizată de materiale sau deșeuri pe domeniul public, potrivit art. 6 alin. (21) și alin. (26);

l) nerespectarea obligațiilor privind colectarea, transportul și eliminarea deșeurilor rezultate din lucrări, potrivit art. 1 alin. (8) și art. 6 alin. (32);

m) neîndeplinirea obligațiilor privind încărcarea documentelor, proceselor-verbale și fotografiilor în platforma electronică, potrivit art. 5 alin. (7) și art. 6 alin. (15) și alin. (17);

n) neîndeplinirea obligațiilor privind garanția lucrărilor și remedierea defecțiunilor apărute în perioada de garanție, potrivit art. 6 alin. (16);

o) orice alte încălcări ale obligațiilor prevăzute în prezentele norme.

(2) Constatarea și sancționarea faptelor contravenționale prevăzute la alin. 1 se face de către personalul din cadrul aparatului de specialitate al Primarului Municipiului Timișoara și de către polițiștii locali.
ART. 7 DISPOZIȚII FINALE
[bookmark: REF30][bookmark: REF31](1) Dispoziţiile prezentei hotărâri se completează cu prevederile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare.
(2) Plata amenzilor contravenționale achitate prin intermediul sistemelor electronice de plată prevăzute de lege se dovedește prin prezentarea extrasului de cont al al plătitorului sau a dovezii de plată emise de către sistemele de plăti, aceasta specificând data și ora efectuării plății; in aceste situații se elimină obligativitatea pentru plătitor de a preda o copie de pe extrasul de cont sau de pe dovada de plată emisă de sistemul de plăti către agentul constatator sau organul din care acesta face parte, in conformitate cu prevederile art. 28 din O.G. nr.2/2001.
(3) Împotriva procesului-verbal de constatare a contravenţiilor prin care s-a aplicat sancţiunea amenzii se poate face plângere în termen de 15 zile de la comunicarea acestuia.
(4) Plângerea se depune şi se soluţionează în baza competenţei alternative la judecătoria în a cărei circumscripţie a fost săvârşită contravenţia ori la judecătoria în a cărei rază teritorială îşi are domiciliul sau sediul contravenientul.

